## Pravilnik o Upisniku pružatelja medijskih usluga

### NN 43/2010 (9.4.2010.), Pravilnik o Upisniku pružatelja medijskih usluga

VIJEĆE ZA ELEKTRONIČKE MEDIJE

1097

Na temelju članka 75. stavka 6. Zakona o elektroničkim medijima (»Narodne novine« broj 153/09) Vijeće za elektroničke medije donosi

PRAVILNIK

O UPISNIKU PRUŽATELJA MEDIJSKIH USLUGA

Članak 1.

Ovim se Pravilnikom propisuje sadržaj, način vođenja te postupak upisa u Upisnik pružatelja medijskih usluga (u daljnjem tesktu: Upisnik) koji se vodi u Agenciji za elektroničke medije (u daljnjem tekstu: Agencija).

Članak 2.

(1) Upisnik sadrži temeljne podatke o pružateljima medijskih usluga.

(2) Upisnik se sastoji od:

a) knjige koncesija pružatelja medijskih usluga televizije i/ili radija

b) knjige pružatelja medijskih usluga na zahtjev

c) knjige pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa

d) knjige elektroničkih publikacija.

Knjiga koncesija pružatelja medijskih usluga televizije i/ili radija

Članak 3.

(1) U knjigu koncesija upisuju se pružatelji medijskih usluga po Ugovoru o korištenju koncesija koje na temelju odluka Vijeća za elektroničke medije o davanju koncesija s nakladnikom televizije i/ili radija sklopi Agencija.

(2) Knjiga koncesija sastoji se od dvije knjige:

– knjige Ugovora o korištenju koncesija za obavljanje djelatnosti pružanja medijske usluge televizije

– knjige Ugovora o korištenju koncesije za obavljanje pružanja medijske usluge djelatnosti radija.

Članak 4.

U knjige koncesija za obavljanje djelatnosti pružanja medijskih usluga televizije i/ili radija iz članka 3. stavka 2 upisuje se:

1. broj Ugovora

2. naziv nakladnika

3. sjedište nakladnika

4. broj telefona i telefaksa, e-mail i web-adresa

5. OIB nakladnika

6. ime odgovorne osobe

7. područje koncesije

8. vrijeme trajanja koncesije

9. iznos koncesijske naknade

10. ID ugovora Ministarstva financija

11. izrečene mjere po odlukama Vijeća za elektroničke medije

12. programska osnova, te suglasnosti o izmjenama programske osnove

Knjiga pružatelja medijskih usluga na zahtjev

Članak 5.

(1) U knjigu pružatelja medijskih usluga na zahtjev upisuju se dopuštenja za obavljanje medijskih usluga na zahtjev.

(2) Knjiga pružatelja medijskih usluga na zahtjev sastoji se od dvije knjige:

– knjige pružatelja audiovizualne medijske usluge na zahtjev

– knjige pružatelja audio medijske usluge na zahtjev.

Članak 6.

U knjigu pružatelja medijskih usluga na zahtjev upisuje se:

1. broj dopuštenja

2. naziv pružatelja medijskih usluga na zahtjev

3. sjedište pružatelja medijskih usluga na zahtjev

4. adresa poslužitelja s audio i/ili audiovizualnim programom

5. broj telefona i telefaksa, e-mail i web-adresa

6. OIB pružatelja medijskih usluga na zahtjev

7. ime odgovorne osobe

8. vrijeme trajanja dopuštenja

9. izrečene mjere po odlukama Vijeća za elektroničke medije.

Knjiga pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa

Članak 7.

(1) U knjigu pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa upisuju se dopuštenja za obavljanje ovih prijenosa.

(2) Knjiga pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa sastoji se od četiri knjige:

– knjiga pružatelja prijenosa za satelitski program

– knjiga pružatelja prijenosa za internetski program

– knjiga pružatelja prijenosa za kabelski program

– knjiga pružatelja prijenosa za druge dopuštene oblike prijenosa programa.

Članak 8.

U knjigu pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa upisuje se:

1. broj dopuštenja

2. naziv pružatelja medijskih usluga

3. sjedište pružatelja medijskih usluga

4. adresa poslužitelja audio i/ili radijskog programa

5. nazivi i adrese sjedišta pružatelja usluga distribucije

6. broj telefona i telefaksa, e-mail i web-adresa

7. OIB pružatelja prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa

8. ime odgovorne osobe

9. vrijeme trajanja dopuštenja

10. izrečene mjere po odlukama Vijeća za elektroničke medije.

Knjiga elektroničkih publikacija

Članak 9.

(1) U knjigu elektroničkih publikacija upisuju se elektroničke publikacije koje sukladno odredbama Zakona o elektroničkim medijima i ovoga Pravilnika podnesu prijavu u Upisnik.

(2) Prijava se podnosi na obrascu koji je Prilog 1. ovoga Pravilnika.

Članak 10.

U knjigu elektroničkih publikacija upisuje se:

1. broj upisa

2. naziv elektroničke publikacije

3. sjedište pružatelja elektroničke publikacije

4. IP adresa poslužitelja elektroničke publikacije

5. naziv i adresa pružatelja usluge hostinga i distribucije

6. broj telefona i telefaksa, e-mail adresa

7. OIB elektroničke publikacije ili nositelja elektroničke publikacije

8. adresa elektroničke publikacije

9. ime odgovorne osobe

10. izrečene mjere po odlukama Vijeća za elektroničke medije.

Članak 11.

(1) Pružatelji medijski usluga televizije i/ili radija, medijskih usluga na zahtjev i prijenosa za satelitski, internetski, kabelski i druge dopuštene oblike prijenosa audiovizualnog i/ili radijskog programa upisuju se u Upisnik odmah nakon sklapanja ugovora odnosno davanja dopuštenja.

(2) Elektroničke publikacije upisuju se u Upisnik nakon uredno podnesene prijave.

Članak 12.

(1) Pružatelji medijskih usluga dužni su svaku promjenu podataka javiti Agenciji za elektroničke medije u pismenom obliku (preporučeno s povratnicom) u roku od 30 dana.

(2) Pružatelj koji, na odgovarajući način i u za to predviđenom roku, ne javi promjenu podataka Agenciji, smatrat će se da nije izvršio prijavu u Upisnik.

Članak 13.

(1) Stupanjem na snagu ovoga Pravilnika prestaje važiti Pravilnik o sadržaju prijave te sadržaju i načinu vođenja očevidnika nakladnika elektroničkih publikacija (»Narodne novine« broj 66/06 i 130/06)

(2) Ovaj Pravilnik stupa na snagu osmog (8) dana od dana objave u »Narodnim novinama«.

Klasa: 612-12/10-01/0044

Urbroj: 567-02/10-01

Zagreb, 30. ožujka 2010.

Predsjednik Vijeća
Zdenko Ljevak, dipl. ing., v. r.

**PRILOG 1.**

OBRAZAC ZA PRIJAVU ELEKTRONIČKE PUBLIKACIJE U UPISNIK PRUŽATELJA AUDIO I AUDIOVIZUALNIH MEDIJSKIH USLUGA

NAZIV PRUŽATELJA

EL. PUBLIKACIJE: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ADRESA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TELEFON: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-MAIL ADRESA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ODGOVORNA OSOBA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UREDNIK PUBLIKACIJE: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NAZIV EL. PUBLIKACIJE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

URL: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IP ADRESA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NAZIV PRUŽATELJA

USLUGE HOSTINGA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ADRESA POSLUŽITELJA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PROGRAMSKA OSNOVA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_ 20\_\_.

                                                        POTPIS I PEČAT

                                                       ODGOVORNE OSOBE

Pravilnik, NN 43/2010-1097